LATVIJAS REPUBLIKAS 13. SAEIMAS

AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS SĒDES

**PROTOKOLS Nr. 191**

**2021. gada 21. aprīlī**

Atklāta sēde, sākas plkst. 10.00, beidzas plkst. 11.23

Videokonferences formātā

Piedalās:

**komisijas locekļi:** **Juris Rancāns** *(komisijas priekšsēdētājs)*, **Edvīns Šnore *(komisijas sekretārs)*, Raimonds Bergmanis, Ivans Klementjevs, Ainars Latkovskis, Māris Možvillo, Vita Anda Tērauda**

**komisijas darbinieki**: vecākā konsultante Ieva Barvika, konsultanti Kristiāna Stūre, Egita Kalniņa, Inese Silabriede

**citas personas:**

* **Finanšu izlūkošanas dienesta priekšniece Ilze Znotiņa;**
* **Finanšu izlūkošanas dienesta priekšnieka vietnieks Toms Platacis;**
* **Finanšu izlūkošanas dienesta Stratēģiskās analīzes nodaļas vadītājs Aleksejs Loskutovs;**
* **Finanšu izlūkošanas dienesta pārstāvis Aleksejs Petrovs**;
* Iekšlietu ministrijas parlamentārā sekretāre **Signe Bole**;
* Iekšlietu ministrijas valsts sekretāra vietnieks **Jānis Bekmanis**;

**Sēdi vada:** komisijaspriekšsēdētājs J.Rancāns

**Protokolē:** K.Stūre

Darba kārtība:

1. Finanšu izlūkošanas dienesta 2020. gada darbības rezultāti, personālpolitikas attīstība un budžeta līdzekļu izlietojums.

**Izskatāmie dokumenti:**

1. Finanšu izlūkošanas dienesta 2020. gada pārskats.

**J.Rancāns** atklāj komisijas sēdi un veic deputātu klātbūtnes pārbaudi.

*Sēdē piedalās deputāti J.Rancāns, E.Šnore, R.Bergmanis, I.Klementjevs, A.Latkovskis, M.Možvillo, V.A.Tērauda.*

J.Rancāns iepazīstina ar sēdes darba kārtību. Dod vārdu Finanšu izlūkošanas dienesta (FID) priekšniecei I.Znotiņai.

**I.Znotiņa** iepazīstina ar Finanšu izlūkošanas dienesta darbības rezultātiem 2020. gadam (*prezentācija pievienota protokola pielikumā*). Sāk ar atskatu 2018. gadā, iezīmējot attīstības perspektīvu. Atgādina, ka 2018. gada oktobrī tika pieņemti grozījumi Noziedzīgi iegūtu līdzekļu legalizācijas un terorisma finansēšanas novēršanas likumā, ar kuru palīdzību veiktas būtiskas reformas gan tajā ziņā, ka Finanšu izlūkošanas dienests tika pārcelts no Ģenerālprokuratūras uz Ministru kabineta pārraudzībā esošu iestādi, gan iedodot skaidru mandātu, kādas izmaiņas jāveic, lai panāktu rezultātu *Moneyval* un FATF (Finanšu darījumu darba grupa) procesā.

I.Znotiņa sāk prezentāciju ar punktiem, ko 2018. gada 17. aprīlī prezentēja konkursa komisijai ar savu redzējumu par kontroles dienestā tajā laikā maināmo, redzējums tika atzīts par to, kādā virzienā doties. Iezīmē, ka 2018. gada 1. jūnijs bija skaidrs punkts, kurā redzam, ka Kontroles dienestā ir nopietnas darbības stratēģijas un funkcionālā novērtējuma neesamības problēmas, Kontroles dienests faktiski darbojās bez norādes, kas būtu sasniedzamie mērķi un ko īsti Kontroles dienests dara. Tāpat bija apgrūtināta darbība tehnisko un cilvēkresursu nepietiekamības dēļ, bija vāja vai neesoša informācijas apmaiņa ar tiesībaizsardzības iestādēm, uzraudzības un kontroles iestādēm, kā arī likuma subjektiem. Tajā skaitā netika sniegta atgriezeniskā saikne, tādēļ faktiski nevarēja saprast, vai viss, kas tiek darīts finanšu noziegumu prevencijā un apkarošanā, vispār ir lietderīgs.

Jau 2018. gada jūnijā, uzsākot reformas, mērķis bija veicināt kontroles dienestā centrālās NILLTFN (noziedzīgi iegūtu līdzekļu legalizācijas un terorisma finansēšanas novēršanas) iestādes lomu un ietekmi. Tajā skaitā, bet ne tikai, saņemt, apstrādāt un nodot tālāk ziņojumus par aizdomīgiem, neparastiem darījumiem. Arī panākt, ka Kontroles dienests ir tas, kas nepārtraukti izvērtē aktuālās un nākotnē sagaidāmās Latvijai raksturīgās noziedzīgu līdzekļu legalizācijas un terorisma finansēšanas tipoloģijas, FID par to informē iesaistītās puses, sniedz efektīvu atbalstu un koordinē valsts stratēģiskos mērķus šīs novēršanas jomā sasniegšanu savu pilnvaru ietvaros, kā arī uzlabo informācijas apmaiņu ar vietējiem, starptautiskajiem partneriem, izmantojot gan tobrīd pieejamos līdzekļus, gan veidojot jaunas sadarbības platformas, tajā skaitā ar privāto sektoru. 1. jūnijā bija pagājušas 3 nedēļas, kad ar Saeimas lēmumu tika izveidots Noziedzīgi iegūtu līdzekļu legalizācijas un terorisma finansēšanas novēršanas likuma 55. pantā paredzētais mehānisms – publiskās privātās partnerības mehānisms, ar ko pasaulē esam slaveni, iezīmē veiksmīgo sadarbības nozīmi, par to daudzi apbrīno un norāda, ka tieši šī izveidotā sadarbība ir viena no lielākajām veiksmēm. Definēja, ka Kontroles dienestam jābūt centrālam nacionālās NILLTFN stratēģijas punktam, kas ne tikai fokusējas un vada finanšu izlūkošanu, bet arī sniedz efektīvu atbalstu un koordinē valsts stratēģisko mērķu NILLTFN jomā sasniegšanu.Turpinājumā prezentācijā iezīmēti identificētie trūkumi, I.Znotiņa norāda, ka prezentācija tiks nosūtīta komisijai.

Tika skaidri definēti, kas ir obligāti priekšnosacījumi Kontroles dienesta reformai. Definēti mērķi – ko Kontroles dienests dara, kādi ir uzdevumi, kas ir starptautiskie standarti, kuriem jāseko. Jābūt spējīgiem rezultātā ne tikai izveidot kādu iestādi, jo starptautiskais standarts to prasa, bet pēc būtības tā ir nefunkcionējoša un pienesumu valstij un tās iedzīvotājiem nedodoša, bet, kas spēj efektīvi sasniegt mērķi, un tas šajā gadījumā ir apkarot noziedzīgi iegūtu līdzekļu legalizācijas un terorisma finansēšanu. Tajā laikā identificētie šķēršļi bija tas, ka Kontroles dienests bija ar stagnējošu attīstības gaitu, nevēlēšanos darboties atbilstoši uz risku balstītai pieejai, bija pilnīgi neskaidrs Kontroles dienesta statuss, nebija autonomijas šim dienestam, kas pēc starptautiskā standarta ir nepieļaujams, neadekvāts finansējums, tajā skaitā, šeit jautājums par to, ka Kontroles dienests tikai neliela ķēdes sastāvdaļa visā aizsardzības, iekšlietu, tiesībsargājošajā struktūrā. Ja finansējums iedots Kontroles dienestam, bet visi pārējie ķēdes posmi joprojām stagnējošā finansējumā un kapacitātē, tad droši vien ar vienu ķēdes posmu neizrausim uzvaru. Viens no svarīgākajiem šķēršļiem – reaktīva, nevis proaktīva risku novēršana – bieži vien reaģējām uz starptautisku spiedienu, nevis uz savu iekšēji nolemtu virzienu, kurā dodamies, kurus riskus spējam pieņemt un mazināt negatīvo ietekmi, palielināt pienesumu un kurus riskus neuzņemamies. Valdības iesaiste – lūdza vērst uz to, ka valdībai ir jāiesaistās šajā procesā, gan valdības, gan Saeimas iesaiste pēdējo trīs gadu laikā ir bijusi ļoti liela un atbalsts sniegtais ir bijis ļoti nepieciešams un augstu vērtēts arī starptautiski. Viens no šķēršļiem bija arī kapacitātes stiprināšana, ja to neizdotos panākt, jāpalielina darbinieku atalgojums bija vismaz FKTK līmenī, jo funkcionāli FID strādā ar līdzīgu sektoru un uzdevumiem. Kā arī norādīja, ka pēc funkcionālā audita veikšanas jāmodernizē informācijas tehnoloģiju aprīkojums, jāveido analītiskie rīki, stratēģiskās analīzes iespējas un citi jautājumi, kurus tajā laikā, neesot Kontroles dienestā, nevarēja pat identificēt, cik stāvoklis bija tajā laikā pieticīgs. Un par statusa noteikšanu bija jālemj, ka jānodrošina operacionālā neatkarība un autonomija, tāpēc ir jāmaina statuss, kas arī tika izdarīts jau ļoti ātri pēc minētās prezentācijas aprīlī.

I.Znotiņa turpina, iezīmējot iecerētos reformas rezultātus: stiprināta nacionālā drošība, nodrošināta caurskatāma un kontrolēta finanšu plūsma, stiprināta starptautiskā un vietējā sadarbība gan publiskā, gan publiskā – privātā sektora starpā, nodrošināta visaptveroša un stingra normatīvo aktu un standartu piemērošanas vide, pastiprināts spiediens stingri ievērot uz risku balstītu pieeju subjektu, sektorālā un nacionālā līmenī.

I.Znotiņa iepazīstina ar Finanšu izlūkošanas dienesta trīs gadu rezultātiem no 2018. gada 1. jūnija līdz šim brīdim: FID ar likumu nodefinēts, kā vadošā Noziedzīgi iegūtu līdzekļu legalizācijas un terorisma finansēšanas un proliferācijas finansēšanas novēršanas iestāde. Pa šiem trim gadiem no diviem posmiem – pirmais – finanšu izlūkošana, otrais – līdzekļu iesaldēšana uz noteiktu laiku, izdevies strauji attīstīt kvalitatīvu pārējo trīs posmu darbību – ja 2018. gada 1. jūnijā, kad I.Znotiņa stājās darbā FID, stratēģiskās analīzes funkcija bija praktiski neesoša, darbinieku skaits bija neliels, tad šobrīd ir funkcionāla Stratēģiskās analīzes un sadarbības koordinācijas nodaļa, kura veic labus pētījumus. Ir efektīvas sadarbības platformas un apmācība pa šiem trīs gadiem notikušas. Ne tik vien, ka FID vada publiskās-privātās informācijas apmaiņas platformu, bet ir arī koordinācijā, un virsvadībā tiek sasauktas uzraugplatformas, kā arī visi Latvijā strādājošie uzraudzības un kontroles institūti nāk pie FID katru mēnesi un notiek diskusijas par to, kā uzlabot uzraudzību. Tāpat ir arī dažādas mācību platformas, strādā arī ar tiesībsargājošām iestādēm, tiesībsargājošo iestāžu platformām. Starptautiskā sadarbība – mācējuši pa šo laiku ne tikai palielināt saziņu un sadarbību ar starptautiskiem partneriem EGMONT grupas ietvaros, bet arī paplašinājuši šo tīklu. Šobrīd FID ir viens no pārstāvjiem *Europol* izveidotajā publiskās privātās partnerības forumā, ir pārstāvji *Moneyval*, vērtē citas valstis, ir starptautiska finanšu izlūkošanas dienestu platforma un virkne jaunu rīku, ar kuru palīdzību ne vien mēģina nostiprināt FID ilgtspēju, bet arī mēģina panākt Latvijas starptautiskās reputācijas atjaunošanu.

I.Znotiņa iepazīstina ar to, kāds ir pieaugums un rezultatīvie rādītāji, kas noticis pa šiem 3 gadiem. Būtiski palielinājies sadarbību skaits ar ārvalstu izlūkošanas dienestiem, palielinājies mūsu spontāno ziņojumu ārvalstu finanšu izlūkošanas dienestiem skaits. Vienlaicīgi precizēta sistēma, kādā veidā sniedzam informāciju tiesībaizsardzības iestādēm, šobrīd ar jaunā ģenerālprokurora atnākšanu kopš 1. septembra ir lemts, ka FID jāsniedz savi atzinumi ne kā ziņojumi tiesībsargājošām iestādēm, bet šobrīd saziņā ar Ģenerālprokuratūru nonākuši pie slēdziena, ka FID sniedz atzinumus, kā kompetentā iestāde Kriminālprocesa likuma 133. panta ietvaros, līdz ar to tie ir izmantojami bieži vien, kā viens no pierādīšanas līdzekļiem. Vēl būtiski – arī ar šīs komisijas atbalstu izdevies pilnveidot un pārveidot pa šiem trim gadiem līdz 2018. gadam neskaidro aizdomīgu un neparastu darījumu ziņošanas sistēmu. Bija daudz sūdzību, arī vietējā līmenī, par to, ka neviens īsti nesaprata, kas jāziņo, kādā sistēmā jāziņo, kāda ir starpība starp aizdomīgu un neparastu darījumu. Tagad tas ir mainīts, ir aizdomīgi darījumi un sliekšņa deklarācijas. Redzam, ka, ja, piemēram 2017. gadā bija apmēram 17 tūkstoši aizdomīgu un neparastu ziņojumu, no kuriem padziļinātai izpētei Kontroles dienests nodeva apmēram 10%. Šobrīd, mainot ziņošanas sistēmu, ziņojumu skaits par aizdomīgiem darījumiem samazinājies līdz nepilniem 5 tūkstošiem, no tiem gandrīz 90% tiek novirzīti padziļinātai izpētei. FID demonstrē augstu rezultivitāti tajā, ka neliekam subjektiem, kas ir likuma izpratnē ziņotāji, justies neizprastiem, sniedzam intensīvi atskaites likuma subjektiem par to, cik viņu ziņošanas ir kvalitatīva un kā varētu tikt uzlabota. Sliekšņa deklarāciju skaits ir būtiski palielinājies – 64635 sliekšņa deklarācijas, tās ir paredzētas vairāk statistikas apkopošanai, lai varētu vērot, kādas ir risku tendences. Daudz strādājuši pie tā, lai uzlabotu stratēģisko analīzi, ne vien strādā pie tā, ka sagatavots Nacionālais risku novērtējums, bet arī dažāda veida tematiskos pētījumus, gan jauno tehnoloģiju, tajā skaitā, potenciālo draudu, risku novērtējumu, gan dažādus citus pētījumus. 170 sadarbības koordinācijas grupas sēdes ir notikušas, no kurām 72 operacionālos jautājumos. Šis parāda, ka patiešām notikusi būtiska kultūras maiņa, ja 2018. gadā, kā vienu no svarīgākajām problēmām saskatīja, ka iestādes savā starpā nepietiekami sadarbojas, tāpat arī ar privāto sektoru, tad šobrīd tas ir mainījies.

Viens no parastajiem rādītājiem, ar ko identificē FID darba kvalitāti, ir iesaldēto līdzekļu skaits, izdoto rīkojumu skaits – vērš uzmanību, ka tā ir tikai viena piektā daļa no visa rezultāta. Šis arī ir būtiski pieaudzis, negrib likt nopelnus tikai uz FID, tas ir jautājums par to, ka likvidācijā šobrīd atrodas vairākas bankas, diemžēl tas ir process, kas jāpabeidz. Ir daudz darījuši pa 3 gadiem, lai veidotu informācijas tehnoloģiju sistēmu drošu, lai nebūtu, kā 2018. gadā, kad atnāca, iezīmē tā brīža situāciju. Daudz lietas darītas ne tikai programmatūras ziņā, bet arī, uzlabojot tehniku un veidojot FID tādu, kur varētu notikt datu savietojamība. Jo valstī ir daudz statistikas datu un vienkārši datu, bet tie savstarpēji nesavietojas, nesalasās kopā.

Iepazīstinot ar darbības rezultātiem, norāda, ka FID 2020. gadā, uzreiz, kad februārī FID vadībā Finanšu darījumu darba grupa atzina, ka Latvija nav iekļaujama pelēkajā sarakstā un trīs nedēļas vēlāk bija jāpāriet uz Covid-19 režīmu, vienas dienas laikā to spēja izdarīt un nepārtrauca pētījumus, kas bija jau uzsākti, tajā skaitā stratēģiskās analīzes tematiskie pētījumi. Covid-19 ietekmēja to, cik ātri varēja pabeigt Nacionālo risku novērtējumu. Iepazīstina ar atsevišķiem stratēģiskās analīzes pētījumiem un tajos ietverto saturu: Lietuvas finanšu sektora iespējamie NILLTPF riski; Latvijas emisijas rādītāji un to iespējamā saistība ar NILL; Novērtējums par Latvijas aizsardzības nozares uzņēmumiem FID saņemtajos ziņojumos un nosūtītajos materiālos; Baltkrievijas NILLTPF risku paaugstinošo faktoru novērtējums; 7 Latvijas kredītiestāžu monitorings (spēja ziņot par aizdomīgiem darījumiem); Maksātnespējas administratori FID saņemtajos ziņojumos un nosūtītajos materiālos; FinCEN failu pētījums; LAS ABLV Bank ziņošanas prakse.

Risku novērtējumi: jauno tehnoloģisku (t.sk. potenciālo draudu) un ar tiem saistīto NILLTPF risku novērtējuma ziņojums; Nacionālā NILLTPF risku novērtējuma par laika periodu no 2017. gada līdz 2019. gadam novērtējuma ziņojums; Nodefinētie identificēto risku mazinošie pasākumi, lai sekmīgi īstenotu to novēršanu un apkarošanu. Metodiskie un informatīvie materiāli: NILL tipoloģijas un pazīmes; Covid-19 radītie NILLTPF riski; Ārkārtas situācijas ietekme uz NILL Latvijā. Operacionālā analīze – svarīgi, ka pagājušais gads bija intensīvs, tajā ziņā, ka ir ļoti palielinājuši rīkojumu skaitu, ko izdod par iesaldētajiem līdzekļiem un iesaldēto līdzekļu apjoms.

Starptautiskā sadarbība – uzsver, ka patiess lepnums, par to, ko FID ir sasniedzis, tas ir ilgstoši, tas nav 3 gadu rezultāts, pēdējos 3 gados tas ir uzlabojies, bet ilgstoši vairāku gadu darba rezultāts, konsekventa, skrupuloza un precīza sadarbība ar starptautiskiem partneriem. Lai vērtētu, kā starptautiskie partneri mūs novērtē, katru gadu izsūta aptauju, par to, kā vērtē, atbildēja uz aptauju par kvalitāti 2020. gadā 30 citu valstu finanšu izlūkošanas dienesti. Kā izvēlējās – no viņiem tika saņemti vismaz 3 pieprasījumi par Latvijā bāzētām bankām un viņu klientiem. No minētajām 30 valstīm kopā saņemti bija 514 pieprasījumi. Lūdza novērtējumu atbildes skalā no 1 līdz 10, prezentācijā iezīmē saņemtos datus.

Sadarbības pilnveidošana un izpratnes veicināšana – FID viens no lielākajiem uzdevumiem – veikt kultūras izmaiņas tajā, ka nekādā veidā nav savādāk veicama, kā ļoti cieši sadarbojoties starp iestādēm, starp likumdevēju un iestādēm, starp valdību un iestādēm, privātpersonām un iestādēm, un privātpersonām savā starpā. Ļoti strādā pie tā, lai būtu pēc iespējas vairāk sadarbības koordinācijas grupas sēdes, kur kopskaits bija 170, bet 72 bija par operacionāliem jautājumiem. Tas nozīmē, ka tiesībaizsardzības iestāde no bankas vai cita likuma subjekta saņem šodien ziņu par naudu, grupējumu, ko var aizturēt rīt, parīt, aizparīt, neiet garais process ar gariem mēnešiem un ilgu informācijas izpēti. Tāpat strādājuši ar visām uzraudzības kontroles institūcijām, parakstījuši 2 sadarbības vadlīnijas, organizējuši starptautisku konferenci, kā uzlabot sankciju piemērošanas efektivitāti. Mācības organizēja un ikgadējās noziedzīgi iegūtu līdzekļu novēršanas dienas.

Prioritātes šajā gadā – vēlas fokusēt savu skatienu vairs nevis uz starptautiskajām finanšu plūsmām, kas bija vēsturiski piemītošs, kur galvenokārt uzdevums bija apturēt finanšu plūsmas banku sistēmu un šīs finanšu plūsmas nebija ne Latvijā radušās, ne Latvijā nauda tika integrēta, bet šobrīd grib fokusēties uz tā saucamo otro riska profilu, kas ir pēc nacionālā risku novērtējuma definēts – visi tie noziedzīgie līdzekļi un predikatīvie noziegumi, kas radušies vai notiek Latvijā vai Eiropas Savienībā. Proti, runājam par nodokļu noziegumiem, redzam, ka ēnu ekonomikas indekss stagnē, nevaram teikt, ka ēnu ekonomikas cipars samazinās, tādēļ grib intensīvi sadarboties ar Nodokļu un muitas policijas pārvaldi. Korupcija vietēja un ārvalstu – vēl šogad Tieslietu ministrijas vadībā Latvijai jāatskaitās OECD par ārvalstu korupciju, līdz ar to daudz darāmā ir tur. Krāpšanas un jo īpaši milzīgi Covid-19 laikā kiberdrošības riski palielinājušies, ikvienam zināms kāds, ko apkrāpuši internetā, zvanot, piedāvājot investīciju platformas, ieguldījumus. Ir daudz jādara, lai novērstu to. Uzsākta sadarbība ar Valsts policiju, daudz centīsies iesaistīt telekomunikāciju pakalpojumu sniedzējus, bankas, apdrošināšanas iestādes. Dažāda veida kontrabanda notiek, nodara lielu kaitējumu Latvijas tautsaimniecībai, tāpēc prioritāri uz to jāfokusējas. Cer, ka maksimāli ātri varēs tikt apstiprināti Grozījumi Noziedzīgi iegūtu līdzekļu legalizācijas un terorisma un proliferācijas finansēšanas novēršanas likumā, kas paredz, ka no 1. oktobra ir iespējams sākt lietotājprogrammu goAML, kas novērsīs arī paralēlo ziņošanu VID un FID, ziņošana notiks tikai pa vienu kanālu, tādējādi samazināsies administratīvais slogs.

Latvijas pārstāvniecība starptautisko institūciju novērtēšanas procesos, šogad tādi ir vismaz 4: Starptautiskais Valūtas fonds ar 4. panta novērtējumu, Starptautiskais Valūtas fonds ar Ziemeļvalstu AML sistēmu novērtējumu, tikko saņēma pirmo projektu ceturtās AML direktīvas ieviešanas efektivitātei Latvijā, ko veic Eiropas Komisija; ANO pretterorisma stratēģijas novērtēšanas process un OECD starptautiskais korupcijas novērtējums rudenī.

Mēģinās turpināt IFIT darbību, būs sanāksme – starptautisko finanšu izlūkošanas dienestu darba grupa. Turpinās NILL novēršanas sistēmā iesaistīto personu regulāru apmācību un informēšanu par aktualitātēm NILL novēršanas jomā. Neatsakās no līdzdalības AS ABLV Bank kontrolētā pašlikvidācijas procesā, kur FKTK vada procesu, bet FID sniedz atbalstu. Nākamajā gadā Latvijā būs visi pasaules finanšu izlūkošanas dienesti – EGMONT grupa Latvijā organizē plenārsēdi, būs 160 ārvalstu finanšu izlūkošanas dienesti, starptautiskas organizācijas, plašs pasākums. AML inovāciju centra izveide, plāno sasniegt mērķi ar tā sauktā Eiropas Atveseļošanas fonda līdzekļiem.

Budžeta līdzekļu izlietojums – šobrīd redzam, ka Covid-19 ietekmē visus budžeta līdzekļus, kas atvēlēti, nav varēts izlietot un novirzīts atpakaļ valsts budžetā. Arī šogad tieši risku mazinošo pasākumu ietvaros ir konstatējuši, ka daļa no budžeta līdzekļiem, iespējams, var tikt izmantoti citiem mērķiem, dinamiski katru mēnesi gan FID, gan kopā ar Iekšlietu ministriju vērtē to, kādā veidā ir izmantojams budžets, cenšas maksimāli to apgūt. Lielākā budžeta sadaļa ir pasākumu plāns *Moneyval* rekomendāciju ieviešanai, kur katram centam ir precīzi definēts uzdevums, kas jāizpilda.

Kopējais budžets ir 4 miljoni, pateicoties Saeimai un valdībai, ir palielinājies budžets, darbošanos palielinājuši pieckārtīgi, budžets palielinājies mazākā apmērā.

Informējot par personālpolitiku norāda, ka no 2020. gada 1 janvāra piešķirtas 2 papildu amata vietas, kopējais amata vietu skaits – 56. Ar 29. septembra valdības lēmumu piešķirtas papildu 10 amata vietas uz noteiktu laiku saistībā ar AB LV bankas likvidācijas procesā nepieciešamo darbinieku skaitu. Tādējādi šobrīd amatu skaita vietas 66, gada noslēgumā aizpildītas 61 amata vietas, 2020. gadā FID pievienojās 12 jauni darbinieki, arī 2021. gadā cenšas maksimāli piepildīt visas amata vietas.

**J.Rancāns** dod vārdu Iekšlietu ministrijas pārstāvjiem.

**S.Bole** norāda, ka FID ir Ministru kabineta pārraudzībā, kur Ministru kabineta institucionālo pārraudzību īsteno ar Iekšlietu ministrijas starpniecību. FID ir ministrijas sadarbības partneris, strādājam, redzam, ka viss virzās uz priekšu, norāda, ka bija labas organizētas mācības visas Latvijas tiesībsargājošo iestāžu darbiniekiem. Pateicas par FID darbu.

**J.Bekmanis** papildina, ka FID pārraudzības sistēma ir ārkārtīgi īpatnēja, tādas citas valsts pārvaldes iestādes nav, arī Iekšlietu ministrijas atbildība par to, ko FID dara, ir likumdevēja puses ierobežota, bet ir pienākums ar FID sadarboties, vienlaikus norāda, ka šajā laikā FID spēcīgi palīdzējis ar iniciatīvām valsts politikas plānošanā. *Tehnisku traucējumu dēļ daļa skaņas nav dzirdama.*

J.Bekmanis turpina, ka ir taustāms rezultāts pēc riska novērtējumu veikšanas, progress ir ļoti liels. Nedomā, ka varētu tāda paša tempa attīstību turpmāk prasīt, jo sasniegumi ir ļoti augsti, bet virsuzdevums ir noturēt esošās pozīcijas un kapacitāti.

**J.Rancāns** vaicā par sadarbību ar policiju, saprot, ka tā ir uzlabojusies, tie materiāli no FID, kas tiek sūtīti izvērtēšanai kriminālprocesu uzsākšanai, ir uzlabojušies. Vaicā par spēju tikt galā ar šiem ziņojumiem, tos apstrādāt, kas notiek tieši šajā krimināltiesiskajā laukā. Vai policija tiek galā ar slodzi un vai komisija ar likumdevēja līdzekļiem var kādā veidā atbalstīt.

**I.Znotiņa** norāda, ka tikai šobrīd jūtas pietiekami droši, pēc tam, kad nākuši klāt cilvēki un bijis laiks, lai tos apmācītu. 2018. gadā bija jautājums, vai izdosies sasniegt mērķi, kas bija nodefinēts gan Saeimas, gan valdības līmenī pie reputācijas riskiem. Šobrīd redz, ka vairākas lietas darītas, ļoti uzlabojusies sadarbība ir ar Finanšu un kapitāla tirgus komisiju, arī ar Valsts ieņēmumu dienestu, ir ļoti cieša sadarbība ar visām tiesībsargājošajām iestādēm, līdz ar to nekavējoties varam saņemt ziņu par vienu vai otru ziņojumu, vai tur kas pietrūkst. Šobrīd starptautiskā sadarbība, kāda uzsākta, balstīta nevis uz veco pieeju ar starptautiskās sadarbības lūgumiem, 2 gadus neatbildētiem procesiem, šobrīd ir daudz dinamiskākas iespējas starptautisko informāciju iegūt, tiesībsargājošās iestādes pietiekami intensīvi izmanto, ļaujamies tam, gribam būt atbalsts. Apstiprinoši atbild uz to, vai tiek galā ar apjomu, šobrīd dinamika ir vidēji 10 ziņojumi dienā, tas ir ļoti daudz, bet tāpēc, ka ir visaptveroša sadarbība, katru nedēļu ar ģenerālprokuroru un viņa pakļautībā strādājošiem prokuroriem saziņa, redzam dinamisko attīstību, uzskata, ka var apstrādāt. Vienlaicīgi domā, ka joprojām ir daudzas sistēmiskas lietas, viena – vispārīga tiesībaizsardzības iestāžu kapacitātes celšana, tā vēl joprojām ir neatrisināta problēma. Ar lielu prieku skatās, ka vadošajos amatos nonākuši mērķtiecīgi, zinoši, aizrautīgi cilvēki. Tomēr tas nerisina sistēmisko problēmu, FID var apstrādāt un ir liels resurss, lai varētu nodrošināt labu, kvalitatīvu darbu, bet, ja nākamie ķēdes posmi buksē, tajā pašā laikā izceļ, ka nav saskārusies ne ar vienu policistu vai prokuroru, kas negribētu izdarīt svarīgo. Bet redz, ka konfiskācijas sistēma joprojām ir lēna, joprojām varam teikt, ka noziegumu veikšana atmaksājas. Tas ir sistēmisks jautājums, vai esam izveidojuši visu, vai ir akadēmija, kur mācīties policistiem un pārējiem tiesībsargājošo iestāžu darbiniekiem, vai ir konfiskācijas fonds, kas paredzēts ne tikai, lai aizlāpītu tiesībaizsardzības iestāžu budžetu, bet arī, lai konfiskācijas fondu izmantotu upuriem, panāktu to, ka sabiedrība tic, ka indivīds, kas apmānīts, saņems kompensāciju. Ir daudz darāmā, varam izdarīt, policija un prokuratūra ļoti cenšas.

**J.Rancāns** vaicā Iekšlietu ministrijas pārstāvjiem par policistu noslodzi, kā tiek galā, vai plānots palielināt kapacitāti.

**J.Bekmanis** atbild, ka valdība pagājušā gada lēmumā ir atbalstījusi finansējuma piešķiršanu Valsts policijai papildu štata vietām Ekonomisko noziegumu apkarošanas pārvaldei tieši darbam ar noziedzīgi iegūtu līdzekļu legalizācijas apkarošanu. Ir uzdevums šīs vasaras vidū Finanšu sektora attīstības padomei ziņot, kā veicies ar attiecīgu speciālistu sameklēšanu. *Tehnisku iemeslu dēļ skaņa daļēji nav dzirdama*.

**J.Rancāns** rezumē, ka vasaras vidū varam gaidīt papildu ziņojumu valdībai. Domā, ka septembrī varētu komisijā pie šī jautājuma vēlreiz atgriezties. Ieplānos tematisku sēdi par Policijas akadēmijas atjaunošanas, no jauna izveidošanas jautājumiem, kas ir ļoti aktuāls jautājums. Nevaram dzīvot, kā līdz šim 10 gadus bez Policijas akadēmijas, redzam ilgtermiņa sekas.

**R.Bergmanis** pateicas par FID sniegto prezentāciju, no Visaptverošas valsts aizsardzības apakškomisijas vadītāja viedokļa vislielākais prieks, ka redzējums visaptverošā jomā, nav šaura koncentrēšanās. Redzējām, ka FID augstākais pīlārs ir valsts drošība. Stiprināt valsts drošību un nākotni ir FID darbs. Norāda, ka ir Ministru kabineta darba grupa par visaptverošu valsts aizsardzību, kuru vada aizsardzības ministrs, vaicā, vai FID ir tajā iesaistīts. Vaicā, vai redz šo savu pienesumu visaptverošas valsts aizsardzības sistēmas izbūvē caur saviem galvenajiem uzdevumiem. Zinām, ka ar dažādiem finanšu līdzekļiem var nopietni ietekmēt valsts drošību. FID loma līdz ar to ļoti nozīmīga, vai redz, ka ir pietiekami atvēlēti līdzekļi no Atjaunošanās un noturības fonda. Jautā par sadarbību, visaptverošu valsts aizsardzību un finanšu nozares lomu, kas ir nozīmīga, apakškomisijā arī bijušas sēdes, kur bija izvērtējums no citu valstu pieredzes, kur krīzes gadījumā nozīmīga loma ir skaidrai nauda, vaicā, kā tas sasaistās ar FID aktivitātēm.

**I.Znotiņa** pateicas par novērtējumu. Norāda, ka cenšas strādāt virzienā, lai tas būtu jautājums par nacionālo drošību. Kādus 2-3 gadus atkārto, ka tas nav jautājums tikai par ekonomiku, bet arī par nacionālo drošību, tā to uztver arī citas valstis, jo vairāk iedziļinās šajā jautājumā, jo mazāk tas paliek ekonomisks, vairāk nacionālās drošības un ilgtspējas. Atbildot uz to, vai iesaistīti procesā, kurš runā par kopējo valsts aizsardzības stratēģiju, kur varētu skatīt no finanšu prizmas, nē, nav, komentē par saziņu ar Aizsardzības ministriju. FID savu lomu redz nevis tajā, lai kaut kā veicinātu skaidras vai bezskaidras naudas apriti, bet tas, ko var darīt – redzeslokā ir dažāda veida ar drošību saistīti jautājumi. Redzam, ka pēdējos desmit gados izsniegta virkne uzturēšanās atļauju, kuras nevajadzēja izsniegt, ne tikai no aizdomīgu darījumu plūsmas, bet arī organizētās noziedzības pārstāvji ir ar uzturēšanās atļaujām un nereti ieguvuši pilsonību. Jāuzdod nopietni jautājumi, kāpēc viņiem ir šī pilsonība, iezīmē piemēru. Tāpat redzam, ka vesela virkne cita veida drošības risku, FID apliecina, ka gatavi iesaistīties arī šādos forumos par stratēģisko komunikāciju un attīstību valsts drošības jomā, savas kompetences ietvaros var sniegt pievienoto vērtību.

**I.Klementjevs** pateicas I.Znotiņai par darbu, atskaiti. Jautā par arestētiem finanšu līdzekļiem, minot konkrētus piemērus, un ar tiem notiekošo. Norāda, ka pagājušajā nedēļā LTV7 demonstrēts raidījums par *online* azartspēlēm, kur apgrozās lielas summas, cilvēki zaudē īpašumus, sižetā tika demonstrēts, ka nauda iet uz Kipru caur divām Latvijas bankām, tas arī, kā apdraudējums drošībai un banku sistēmai. Vaicā, vai šī problēma tiek pētīta.

**I.Znotiņa** apliecina, ka FID ir ļoti ciešā kontaktā ar Izložu un azartspēļu uzraudzības komisiju, daudzkārt runājuši par problemātiku, ka Latvijā *online* azartspēles nav atļautas. Covid-19 ietekmē spēļu zāles tika slēgtas. Izložu un azartspēļu uzraudzības komisija strādā, lai jebkādas mājaslapas, kur parādās sasaiste ar Latviju un *online* azartspēlēm, bloķētu, slēgtu, bet redzam, ka problēma milzīga. Sižetā atspoguļotā informācija droši vien sasauktos ar to, ko FID redzējis par šo nozari. Līdzko kaut ko neatļaujam, stingri sākam kontrolēt, jābūt gataviem, ka problēma izlēks savādākā veidā un, iespējams, mazāk kontrolēta. Aizverot kazino, nepanācām, ka atkarīgo cilvēku atkarība beigsies, jo nebūs fiziskas vietas, kur atrasties, atrod risinājumus. Pie vislielākajiem kontroles mēģinājumiem grūti nodrošināt, ka kāds neatradīs caurumu, kur nauda izplūst. Līdzīgi bija ar to, ka Finanšu sistēma sāka stingrāk vērtēt klientus, kas mūsu bankās un citās finanšu institūcijās. Daļa aizplūda uz citiem mazāk kontrolētiem tirgiem, Lietuvu, Igauniju. Tā ir lieta, par ko daudz runā starptautiskajā arēnā, kā izvairīties no tā, ka, stingri kontrolējot vienā vietā, neparādās mazāk kontrolējamas vai nekontrolējamas darbības citā vietā. FID var mudināt uzraudzības un kontroles institūcijas sniegt ierosinājumus, jo neredzam katru sektoru tik detalizēti, izņemot tajā, kad atsūta aizdomīga darījuma ziņojumu. Par šādiem ziņojumiem, ko I.Klementjevs minēja, ka caur Latvijas bankām uz Kipru iet, nav saņēmuši, runās ar bankām par to. Bet tas ir jautājums, kurš ir svarīgs, jo Covid-19 laikā esam visi ieslodzīti pie datoriem, tas nemazina dažādās atkarības. To izmanto arī ēnu ekonomika un noziedznieku grupējumi.

Atbildot uz otru jautājumu par to, cik ilgi iesaldēta nauda norāda, ka FID ir tikai viens mazs ķēdes posms, aiztur naudas līdzekļus uz 40 dienām. Nākamais process ir tiesībaizsardzības iestādēs. Kā norādīja, uztrauc tendence, bet arī likumdevējs daudz darījis, lai paātrinātu procesu. Jāsaprot, ka Latvijā ienākusi tāda nauda, kas nav uzskatāma par pašu parastāko naudu. Tā nauda, kas vēsturiski gājusi cauri, pieder lielākoties ļoti ietekmīgiem cilvēkiem, mūsu tiesībaizsardzības iestādēm jācīnās ar nopietnu pretspēku. Esam tiesiska, demokrātiska valsts, jāiziet viss tas process. Kas notiek pēc tam, kā konfiscējot sadalām, tas ir politiķu rokās. Redz, ka daudz lielāks uzsvars liekams uz to, ka konfiskācijas fonds nav paredzēts, tikai tiesībsargājošo iestāžu budžeta lāpīšanai, šis budžets būtu jānodrošina no sākta gala. Kas vairāk jādomā – kā dalīties ar valstīm, kuras ir cietušas, no kuru budžeta ir nozagta šī nauda un kā dalīties ar upuriem, kuriem nauda nozagta varbūt šeit pat, Latvijā.

**I.Klementjevs** atgādina informācijai, ka raidījums tika demonstrēts LTV7 pagājušās nedēļas otrdienā vai trešdienā, autors Diāna Spina.

**E.Šnore** pateicas par informāciju. Jautā par problēmām, ko I.Znotiņa ieskicēja – par termiņuzturēšanās atļauju blaknēm, jautā, cik liela problēma pēc I.Znotiņas domām tā ir. Cik tādi gadījumi, kā minēja, ir identificēti, cik liels kopumā zaudējums varētu būt valstij materiālā izteiksmē. Un par kādu gadījumu tieši tika minēts piemērs, vaicā, kāds uzvārds personai.

**I.Znotiņa** atbild, ka diemžēl uz jautājumiem varēs sniegt vispārīgas atbildes, pēdējo jautājumu pavisam nevarēs komentēt, jo tas apdraudētu izmeklēšanu. Par termiņuzturēšanās atļauju problemātiku sākotnēji redzēja caur diviem aspektiem, viens – mācību nolūkos izsniegtās uzturēšanās atļaujas, kur nereti studenti, it sevišķi no eksotiskām valstīm, mēdz šeit ierasties, nereti strādā mazāk kvalificētus darbus, bet tiek nereti izmantoti kā naudas mūļi – pārsvarā, kā pārskaitījumu. Šeit viņi ir un pēc 3-4 mēnešiem vai vairāk nav, bet pēdas paliek. Cīnāmies ar to, ka tehniski tas mums apgrūtina tiesībaizsardzības iestāžu darbu, jo nav neviena, ko izsaukt pratināt, līdz ar to paliek sekas, ka šeit izdarīts noziegums, nauda, iespējams, aizskrējusi, bet organizatorus ir pagrūti identificēt, jo nav neviens vairs valstī, izņemot, iespējams, nelielo naudas summu, kas kaut kur aizķērusies. Tas nenozīmē, ka mums nevajag attīstīt augstskolas, bet jāseko līdzi, kādā veidā izmantojam, kontrolējam, kā studenti rīkojas ar saviem bankas kontiem un citu finanšu institūciju kontiem. Otra tēma – pietiekami liels skaits tādu naudas plūsmu un likvidējamās kredītiestādēs redzam, ka bankas konti ir personām, kurām piešķirtas termiņuzturēšanās atļaujas, iezīmē, uz kāda pamata tās bieži vien izsniegtas. Tas ir jautājums, kurš, iespējams, atrisināsies dabiskā veidā, kad tiesībaizsardzības un drošības iestādes šos jautājumus vērtēs un likvidācijas procesi tiks pabeigti. Vienlaikus FID ar Valsts drošības dienestu par to runā un uzskata, ka tas ir jautājums, kas jāanalizē. Bet mēs dodam finanšu izlūkošanas informāciju un izlūkdatus, līdz ar to šobrīd atturētos komentēt, ko tālāk dara Valsts drošības dienests vai citi drošības dienesti un tiesībsargājošās iestādes.

**E.Šnore** papildina jautājumu, vaicājot par kaitējumu naudas izteiksmē, cik pēc I.Znotiņas domām liels kaitējums valstij ir nodarīts.

**I.Znotiņa** norāda, ka labprāt atbildētu uz jautājumu, bet var pateikt, ka nav šādu vērtējumu taisījuši. Varam mēģināt aplēst, bet tas būtu droši vien nepareizs aprēķins. Šobrīd liels starptautisks spiediens uz visām valstīm – Malta, Kipra, vēl virkne, kas nodrošina tā sauktās zelta vīzas, ir liels spiediens uz to, ka tā nav prakse, kuru pieļaut. Šīs zelta vīzas ir izrādījusies liela ilūzija, tas ir valsts drošības jautājums, iezīmē risku un ieguldījumu salīdzinājumu. Riski, ko pretī iegūstam, ir nesalīdzināmi.

**J.Rancāns** pateicas komisijas deputātiem un uzaicinātajām personām par dalību sēdē. J.Rancāns slēdz sēdi.

*Pielikumā: Finanšu izlūkošanas dienesta prezentācija.*

Komisijas priekšsēdētājs (paraksts\*) J.Rancāns

Komisijas sekretārs (paraksts\*) E.Šnore